A BIZOTTSÁG HATÁROZATA
(2005. október 10.)
az 1493/1999/EK tanácsi rendelet értelmében a tagállamok számára egy bizonyos hektármennyiségű szőlőültetvény szerkezetátalakítására és átállására a 2005/2006. pénzügyi évre megállapított irányadó pénzügyi támogatások meghatározásáról
(az értesítés a C(2005) 3738. számú dokumentummal történt)
(Csak a spanyol, cseh, német, görög, angol, francia, olasz, magyar, portugál, szlovák és szlovén nyelvű szöveg hiteles.)
(2005/716/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 14. cikke (1) bekezdésére,
mivel:
(1)
A szőlőültetvények szerkezetátalakítására és az átállásra vonatkozó szabályokat az 1493/1999/EK rendelet, valamint a termelési potenciálra tekintettel a borpiac közös szervezéséről szóló 1493/1999/EK tanácsi rendelet alkalmazása részletes szabályairól szóló, 2000. május 31-i 1227/2000/EK bizottsági rendelet (2) határozza meg.
(2)
Az 1227/2000/EK rendeletben meghatározott, a pénzügyi tervezésre és a szerkezetátalakítási és átállási rendszer finanszírozásában való részvételre vonatkozó szabályok előírják, hogy egy adott pénzügyi évre vonatkozó hivatkozások a tagállamok által október 16. és következő év október 15. között ténylegesen teljesített kifizetésekhez kapcsolódnak.
(3)
Az 1493/1999/EK rendelet 14. cikkének (3) bekezdése értelmében a pénzügyi támogatások tagállamok közötti szétosztása az érintett tagállam területén található közösségi szőlőültetvény területének arányában történik.
(4)
1493/1999/EK rendelet 14. cikke (4) bekezdésének végrehajtása érdekében fontos, hogy a pénzügyi támogatások elosztása egy bizonyos hektármennyiségre vonatkozóan történjen.
(5)
Az 1493/1999/EK rendelet 13. cikkének (3) bekezdése értelmében a Közösség hozzájárulása a szerkezetátalakítás és átállás költségeinek finanszírozásához magasabb azokban a régiókban, amelyek a strukturális alapokra vonatkozó általános rendelkezések megállapításáról szóló, 1999. június 21-i 1260/1999/EK tanácsi rendelet (3) értelmében az 1. célkitűzés hatálya alá tartoznak.
(6)
Figyelembe kell venni a szőlőtermelők jövedelemkiesésének kompenzációját abban az időszakban, amelyben a szőlőültetvény még nem termőképes.
(7)
Az 1227/2000/EK rendelet 17. cikkének (5) bekezdése értelmében, ha egy tagállam által ténylegesen eszközölt kiadás valamely pénzügyi évben kisebb, mint az eredeti juttatás 75 %-a, a következő pénzügyi évre elismerhető kiadást és a megfelelő összes területet csökkentik, éspedig e küszöb és a pénzügyi évben vállalt tényleges kiadás közötti különbség egyharmadával. A 2005/2006. évre vonatkozóan e rendelkezés Görögországra alkalmazandó, ahol a 2005. pénzügyi évben felmerült költségek az eredeti juttatás 72,63 %-át teszik ki, valamint Luxemburgra, ahol a felmerült költségek az eredeti juttatás 74,54 %-át teszik ki. E rendelkezés az 1227/2000/EK rendelet 17. cikke (9) bekezdésének értelmében nem érinti azon tagállamokat, melyek a 2004/2005. pénzügyi év során alkalmazták először a szerkezetátalakítás és átállás rendszerét.
(8)
Az 1493/1999/EK rendelet 14. cikkének (2) bekezdése értelmében a támogatások első részleteit az intézkedés céljának és a rendelkezésre álló pénzkeretnek a figyelembevételével a tényleges kiadások és a tagállamok által előterjesztett felülvizsgált kiadási előirányzatoknak megfelelően alakítják ki,
ELFOGADTA EZT A HATÁROZATOT:
1. cikk
A 2005/2006. évre vonatkozóan az 1493/1999/EK rendelet alapján az érintett tagállamok számára egy bizonyos hektármennyiségű szőlőültetvény szerkezetátalakítására és átállására megállapított irányadó pénzügyi támogatás összegét e határozat melléklete tartalmazza.
2. cikk
Ennek a határozatnak a Cseh Köztársaság, a Német Szövetségi Köztársaság, a Görög Köztársaság, a Spanyol Királyság, a Francia Köztársaság, az Olasz Köztársaság, a Ciprusi Köztársaság, a Luxemburgi Nagyhercegség, a Magyar Köztársaság, a Máltai Köztársaság, az Osztrák Köztársaság, a Portugál Köztársaság, a Szlovén Köztársaság és a Szlovák Köztársaság a címzettei.
Kelt Brüsszelben, 2005. október 10-én.